कुमारी मायावती के जन्मदिन पर केक काटते हुए बसपा नेता।
भास्कर संवाददात | बलाचौर
बहुजन समाज पार्टी की ओर से राष्ट्रीय अध्यक्ष कुमारी मायावती का जन्मदिन बलाचौर में प्रदेशाध्यक्ष जसवीर सिंह की अगुआई में जन कल्याणकारी दिवस के उपलक्ष्य में मनाया गया। जसवीर सिंह ने कहा देश में फैली गरीबी, बेरोजगारी, महंगाई और भ्रष्टाचार का हल बसपा ही है। कांग्रेस और भाजपा की सरकारों ने देश को सामाजिक, आर्थिक, राजनीतिक संकट में धकेल दिया है जिस कारण देशवासियों को बहुत बुरे हालातों का सामना करना पड़ रहा है। पंजाब में सिख फॉर जस्टिस जत्थेबंदी की तरफ से भारतीय संविधान को जलाने के मुद्दे पर बोलते हुए उन्होंने कहा कि यह भाजपा व कांग्रेस की मिली जुली साजिश है जो देश में ऐसे तत्वों को बढ़ावा दे रही है, जोकि देश के संविधान के खिलाफ है। उन्होंने कांग्रेस सरकार को चेतावनी देते हुए कहा कि अगर शरारती तत्वों की तरफ से संविधान की बेअदबी होती है तो पंजाब के माहोल के लिए सरकार जिम्मेदार होगी। बसपा कांग्रेस की संविधान विरोधी नीतियों के कारण कांग्रेस सरकार और प्रशासन के पुतले जलाएगी। इस मौके पर प्रदेश जनरल सेक्रेटरी डा नछतर पाल, प्रदेश सेक्रेटरी बलजीत सिंह भारापुर, जोन इंचार्ज हरबंस लाल चणकोआ, प्रवीन बंगा, जिला अध्यक्ष मनोहर कमाम, जसवीर सिंह औलियापुर, दविंदर सीहमार, मक्खन चौहान आदि मौजूद रहे।